[pic] | КОМИСИЯ НА ЕВРОПЕЙСКИТЕ ОБЩНОСТИ |

Брюксел, 2009.7.22

COM(2009) 381 окончателен

Предложение за

РЕШЕНИЕ НА СЪВЕТА

относно позицията, която следва да заемат Общностите и техните държави-членки в рамките на Съвета за сътрудничество, създаден със Споразумението за партньорство и сътрудничество между Европейските общности и техните държави-членки, от една страна, и Украйна, от друга страна, във връзка с приемането на препоръка относно прилагането на Програмата за асоцииране ЕС—Украйна и на решение за създаване на Съвместен комитет.

ОБЯСНИТЕЛЕН МЕМОРАНДУМ

През последните години Европейската политика за добросъседство (ЕПД) позволи на ЕС и неговите партньори да постигнат напредък в задълбочаването на сътрудничеството помежду си и в по-пълноценното му ориентиране към потребностите и амбициите за реформа на партньорите. Сътрудничеството с Украйна бе засилено до такава степен, че бяха постигнати пълни гаранции за особеното задълбочаване на отношенията с ЕС.

Първите договорни отношения между Украйна и ЕС бяха установени през 1994 г., когато бе подписано двустранно Споразумение за партньорство и сътрудничество между ЕС и Украйна. Споразумението влезе в сила през 1998 г. Със създаването на ЕПД, ЕС и Украйна решиха да развиват своите отношения посредством Плана за действие ЕС—Украйна, който бе приет през февруари 2005 г. Страните следят за неговото прилагане както съвместно, така и чрез годишните доклади за напредъка, изготвяни от Европейската комисия.

През март 2007 г. ЕС и Украйна започнаха преговори по ново споразумение — споразумение за асоцииране, което да замени и да разшири обхвата на Споразумението за партньорство и сътрудничество от 1998 г. След влизането на Украйна в Световната търговска организация в преговорите бе включен компонент, свързан със създаването на задълбочена и всеобхватна зона за свободна търговия с ЕС. Преговорите по споразумението за асоцииране все още не са приключили и ратифицирането може да отнеме още няколко години преди пълното споразумение да влезе в сила.

В своите заключения от февруари 2008 г. Съветът подчерта основната роля на плановете за действие в сближаването на партньорите към ЕС. Плановете за действие предоставят оперативно съдържание на договорните отношения между ЕС и неговите партньори и се развиват като важни опорни точки за общността, която отпуска средства. Със задълбочаването на тези отношения, с постигането на някои от целите и договарянето на други, се появява необходимостта от нови инструменти. Предпоставките включват достатъчна степен на прилагане на съществуващия план за действие, демонстриран напредък при прилагането, както и доказателства за наличието на споделени ценности и споделени интереси. На срещата на върха между Украйна и ЕС в Париж през септември 2008 г. бе приветстван фактът, че след приемането през 2005 г. на Плана за действие ЕС—Украйна партньорството между Европейския съюз и Украйна е отбелязало значителен напредък във всички области от общ интерес.

Въз основа на това и предвид значителния напредък в преговорите по Споразумението за асоцииране, срещата на върха призова за разработването на нов практически инструмент, който да замени Плана за действие ЕС—Украйна.

През декември 2008 г. започнаха преговори по този инструмент, наречен „Програма за асоцииране“, който да замени сегашния план за действие, както и да подготви и улесни ранното прилагане на новото Споразумение за асоцииране ЕС—Украйна след неговото влизане в сила.

Опитът, натрупан при прилагането на плана за действие, показва, че ще е уместно изготвянето на документ, ориентиран по-тясно към целите и възможностите на страните партньори, който същевременно насърчава постижимите стъпки към сближаването на правните уредби със законодателството и стандартите на ЕС. Следва да бъдат запазени и подобрени главните особености на плановете за действие и по-специално тяхната специфичност, времева ограниченост и насоченост към определено действие.

По аналогия с установените процедури за приемането на плановете за действие в рамките на ЕПД и по-конкретно Плана за действие ЕС—Украйна (заключения на Съвета от 14 юни 2004 г.), програмата за асоцииране ще бъде одобрена от Съвета и впоследствие подкрепена от съответния Съвет за сътрудничество. С оглед на това Европейската комисия представя текста на предложение за решение на Съвета относно позицията, която следва да заемат Общностите и техните държави-членки в рамките на Съвета за сътрудничество ЕС—Украйна във връзка с приемането на приложената препоръка относно прилагането на Програмата за асоцииране.

Също така съществува потребност от комитет, който да разглежда напредъка при прилагането на Програмата за асоцииране, както и бъдещи приоритети и необходими корекции. Докато се очакват окончателните разпоредби, договорени по Споразумението за асоцииране ЕС—Украйна, Европейската комисия предлага Съветът за сътрудничество ЕС—Украйна да установи такъв съвместен комитет на равнище висши служители.

С оглед на това Европейската комисия отправя искане към Съвета да приеме приложеното предложение за решение на Съвета.

Предложение за

РЕШЕНИЕ НА СЪВЕТА

относно позицията, която следва да заемат Общностите и техните държави-членки в рамките на Съвета за сътрудничество, създаден със Споразумението за партньорство и сътрудничество между Европейските общности и техните държави-членки, от една страна, и Украйна, от друга страна, във връзка с приемането на препоръка относно прилагането на Програмата за асоцииране ЕС—Украйна и на решение за създаване на Съвместен комитет.

СЪВЕТЪТ НА ЕВРОПЕЙСКИЯ СЪЮЗ,

като взе предвид член 1 от Решение 98/149/EО, ЕОВС, Евратом на Съвета и на Комисията от 26 януари 1998 г. за сключване на Споразумение за партньорство и сътрудничество между Европейските общности и техните държави-членки, от една страна, и Украйна, от друга страна,

като взе предвид предложението на Комисията[1];

като има предвид че:

1. Споразумението за партньорство и сътрудничество за установяване на партньорство между Европейските общности и техните държави-членки, от една страна, и Украйна, от друга страна, бе подписано на 14 юни 1994 г. и влезе в сила на 1 март 1998 г.,

2. Понастоящем Европейските общности и техните държави-членки договарят Споразумение за асоцииране с Украйна,

3. Страните възнамеряват да приложат Програма за асоцииране ЕС—Украйна, която да замени сегашния План за действие ЕС—Украйна и да подготви и улесни ранното прилагане на новото Споразумение за асоцииране ЕС—Украйна посредством съгласуване на конкретни стъпки, насочени към постигане на неговите цели.

4. Съществува потребност от комитет, който да разглежда напредъка при прилагането на Програмата за асоцииране, както и бъдещи приоритети и необходими поправки. Този съвместен комитет ще функционира на равнище висши служители и ще бъде създаден от Съвета за сътрудничество ЕС—Украйна.

РЕШИ:

Член единствен

Позицията, която следва да заемат Общностите и техните държави-членки в рамките на Съвета за сътрудничество, създаден със Споразумението за партньорство и сътрудничество между Европейските общности и техните държави-членки, от една страна, и Украйна, от друга страна, във връзка с прилагането на Програмата за асоцииране ЕС—Украйна, се основава на проекта на препоръка на Съвета за сътрудничество, приложен към настоящото решение. Последващи изменения в оперативните части на Програмата за асоцииране, внесени от Съвета за сътрудничество, ще се основават на съответното съгласуване на Общността и нейните държави-членки.

Съставено в Брюксел, 2009.7.22.

За Съвета

Председател

ПРИЛОЖЕНИЕ 1 Проект на препоръка относно прилагането на Програмата за асоцииране ЕС—Украйна

Съветът за сътрудничество ЕС—Украйна,

като взе предвид Споразумението за партньорство и сътрудничество за установяване на партньорство между Европейските общности и техните държави-членки, от една страна, и Украйна, от друга страна — наричано по-нататък Споразумение за партньорство и сътрудничество — и по-специално член 85 от него,

като има предвид че:

5. Член 85 от Споразумението за партньорство и сътрудничество предоставя на Съвета за сътрудничество правомощия да дава съответни препоръки със съгласието на двете страни.

6. По силата на член 102 от Споразумението за партньорство и сътрудничество, страните предприемат всички общи и специални мерки, които са необходими за изпълнение на техните задължения по споразумението и гарантират постигането на целите, заложени в споразумението.

7. Понастоящем страните по Споразумението за партньорство и сътрудничество договарят споразумение за асоцииране, включващо задълбочена и всеобхватна зона за свободна търговия.

8. Страните по Споразумението за партньорство и сътрудничество постигнаха съгласие по текста на Програмата за асоцииране ЕС—Украйна.

9. Програмата за асоцииране ЕС—Украйна ще замени сегашния План за действие ЕС—Украйна и ще подготви и улесни ранното влизане в сила на новото Споразумение за асоцииране ЕС—Украйна посредством изготвянето и съгласуването на конкретни стъпки, които ще предоставят практически насоки за неговата подготовка и прилагане.

10. Програмата за асоцииране е предназначена както за определяне на конкретни стъпки за подготовката на споразумение за асоцииране, така и за осигуряване на по-широка рамка за цялостната цел, която е насочена към постигане на политическо асоцииране и по-задълбочена икономическа интеграция на Украйна към Европейския съюз.

11. Програмата за асоцииране е оперативен документ, който при необходимост ще бъде преразгледан въз основа на прегледите на напредъка, посочени в раздел 3.9 от Програмата за асоцииране и с оглед на изпълнението на нейните основни цели.

ПРИЕ НАСТОЯЩАТА ПРЕПОРЪКА:

Член единствен

Съветът за сътрудничество препоръчва на страните да изпълняват приложената Програма за асоцииране ЕС—Украйна, доколкото нейното изпълнение е насочено към подготовката и прилагането на новото Споразумение за асоцииране ЕС—Украйна.

Съставено в [...]

За Съвета за сътрудничество

Председател

ПРИЛОЖЕНИЕ 2Проект на решение относно създаването на Съвместен комитет

Съветът за сътрудничество ЕС—Украйна,

като взе предвид Споразумението за партньорство и сътрудничество за установяване на партньорство между Европейските общности и техните държави-членки, от една страна, и Украйна, от друга страна — наричано по-нататък Споразумение за партньорство и сътрудничество — и по-специално член 88 от него,

като има предвид че:

12. член 88 от Споразумението за партньорство и сътрудничество предоставя на Съвета за сътрудничество правомощия да създава други специални комитети или органи, които да подпомагат осъществяването на неговите задължения, да определя състава и задълженията на тези комитети или органи, както и начина им на работа.

13. Понастоящем страните по Споразумението за партньорство и сътрудничество договарят споразумение за асоцииране, включващо задълбочена и всеобхватна зона за свободна търговия.

14. Страните по Споразумението за партньорство и сътрудничество постигнаха съгласие по текста на Програмата за асоцииране ЕС—Украйна.

15. Съществува потребност от комитет, който да разглежда напредъка при прилагането на Програмата за асоцииране, както и бъдещи приоритети и необходими поправки. Този съвместен комитет функционира на равнище висши служители.

РЕШИ:

Член единствен

Съветът за сътрудничество създава съвместен комитет на равнище висши служители. Съвместният комитет разглежда напредъка при прилагането на Програмата за асоцииране, бъдещите приоритети, както и необходимите поправки по Програмата за асоцииране.

Съвместният комитет провежда редовно заседание най-малко веднъж годишно.

Съставено в [...]

За Съвета за сътрудничество

Председател

[1] ОВ xxxxxxxx